10. การควบคุมภายใน

ธนาคารมีคณะกรรมการตรวจสอบ ปฏิบัติภารกิจตามที่คณะกรรมการธนาคารมอบหมาย
โดยคณะกรรมการตรวจสอบ มีการประชุมเป็นประจำทุกเดือน
เพื่อพิจารณาทบทวนความเพียงพอของระบบการควบคุมภายใน
การบริหารการจัดความเสี่ยงที่เหมาะสม การรายงานทางการเงินที่เพียงพอ ครบถ้วน
การทบทวนงานและพัฒนาระบบงานของฝ่ายตรวจสอบภายใน
และทีมกำกับการปฏิบัติงานและสอบทานสินเชื่อ
ตลอดจนการประชุมร่วมกับฝ่ายจัดการและผู้สอบบัญชีรับอนุญาตเพื่อปรับปรุงแก้ไขอย่างจริงจัง
โดยสามารถสรุประบบการควบคุมภายในของธนาคารในด้านต่างๆ ได้ดังนี้

  - องค์กรและสภาพแวดล้อม

ธนาคารมีการจัดทำแผนงานประจำปี รวมทั้งมีการทบทวนแผนงานระหว่างปี
มีการปรับโครงสร้างองค์กร พร้อมทั้งกำหนดระเบียบปฏิบัติให้เหมาะสมกับโครงสร้างองค์กรใหม่
ตลอดจนฝ่ายงานดูแลเรื่องจริยธรรมของพนักงานและเรื่องการดูแลความเป็นธรรมต่อลูกค้า
ซึ่งการจัดตั้งองค์กรและสภาพแวดล้อมที่เหมาะสมและเอื้ออำนวยต่อการปฏิบัติงาน
มีส่วนช่วยสนับสนุนให้ระบบการควบคุมภายในของธนาคารเป็นไปตามนโยบายที่กำหนดไว้
และส่งผลต่อระบบการควบคุมภายในที่รัดกุมอย่างเพียงพอ

  - การบริหารความเสี่ยง

ธนาคารให้ความสำคัญต่อการบริหารความเสี่ยงและการจัดการความเสี่ยง
ทั้งจากปัจจัยภายในและภายนอกเป็นอย่างยิ่ง
โดยธนาคารได้ออกระเบียบงานเกี่ยวกับการจัดโครงสร้างองค์กรสายบริหารความเสี่ยงและพิจารณาสินเชื่อ
พร้อมทั้งมีการจัดตั้งคณะกรรมการบริหารความเสี่ยง (Risk Management Committee)
ซึ่งจะกำหนดบทบาท หน้าที่ ความรับผิดชอบ
ตลอดจนการประเมินผลการปฏิบัติงานให้เป็นไปตามแผนงานการบริหารความเสี่ยงที่กำหนดไว้

  - การควบคุมการปฏิบัติงานของฝ่ายบริหาร

ธนาคารมีการกำหนดและทบทวน ขอบเขต อำนาจหน้าที่
และอำนาจการอนุมัติวงเงินของผู้บริหารแต่ละระดับเป็นลายลักษณ์อักษรอย่างชัดเจน
และมีการแบ่งแยกหน้าที่เพื่อการตรวจสอบซึ่งกันและกันได้อย่างเหมาะสม

สำหรับการทำธุรกรรมกับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
ฝ่ายบริหารจะนำเสนอคณะกรรมการธนาคารเพื่อพิจารณาทุกครั้ง รวมทั้งมีการกำหนดระเบียบปฏิบัติ
เรื่อง นโยบายการให้สินเชื่อแก่ หรือลงทุนในกิจการที่ธนาคาร
หรือผู้บริหารระดับสูงของธนาคารมีประโยชน์เกี่ยวข้อง หรือให้สินเชื่อแก่ผู้ถือหุ้น
หรือผู้บริหารระดับสูงของธนาคาร

นอกจากนี้ ธนาคารมีทีมกำกับการปฏิบัติงานและสอบทานสินเชื่อ
ทำหน้าที่ติดตามการดำเนินงานของธนาคารให้เป็นไปตามกฎหมาย
และกฎระเบียบของหน่วยงานต่างๆ ที่เกี่ยวข้องกับธุรกิจของธนาคาร

  - ระบบสารสนเทศและการสื่อสารข้อมูล

ธนาคารใช้นโยบายทางการบัญชีตามมาตรฐานการบัญชีที่เหมาะสมกับธุรกิจของธนาคาร
ธนาคารมีการจัดการฐานข้อมูลเพื่อการพัฒนาระบบข้อมูลสารสนเทศ และระบบฐานข้อมูลอื่นๆ
อย่างต่อเนื่อง เพื่อให้สามารถเรียกใช้ข้อมูลที่สำคัญๆ
ได้อย่างเพียงพอและทันต่อเหตุการณ์ที่เปลี่ยนแปลงไป
รวมทั้งธนาคารได้ออกระเบียบเกี่ยวกับเรื่องระบบการควบคุมเอกสารสำคัญด้วยระบบคอมพิวเตอร์
เพื่อใช้ในการควบคุมเอกสารสำคัญได้อย่างเหมาะสมและรัดกุม

สำหรับรายงานการประชุมคณะกรรมการธนาคารนั้น
หากกรรมการท่านใดไม่เห็นด้วยกับข้อเสนอแนะในการประชุม
กรรมการท่านนั้นสามารถขอให้บันทึกความเห็นที่ไม่เห็นด้วยในรายงานการประชุมได้

  - ระบบการติดตาม

ธนาคารมีการตรวจสอบและติดตามการปฏิบัติตามนโยบาย เป้าหมาย
และระบบการควบคุมภายในที่ธนาคารกำหนดไว้ โดยดำเนินการดังนี้

ธนาคารมีการกำหนดแผนงานประจำปี มีการนำเสนอผลงานเพื่อเปรียบเทียบผลงานกับเป้าหมาย
พร้อมทั้ง ทบทวนแผนงานให้สอดคล้องกับสภาวการณ์ที่เปลี่ยนแปลงไป

ธนาคารมีฝ่ายตรวจสอบภายใน และทีมกำกับการปฏิบัติงานและสอบทานสินเชื่อ เป็นหน่วยงานอิสระ
รายงานตรงต่อคณะกรรมการตรวจสอบ ซึ่งฝ่ายตรวจสอบภายใน
และทีมกำกับการปฏิบัติงานและสอบทานสินเชื่อ
ทำหน้าที่ตรวจสอบและติดตามการปฏิบัติงานตามระบบการควบคุมภายในที่ธนาคารกำหนดไว้
และคณะกรรมการตรวจสอบจะสั่งการให้มีการปรับปรุงแก้ไขตามข้อเสนอแนะอย่างจริงจัง
พร้อมทั้งดำเนินการติดตามผลการปรับปรุง แก้ไขตามข้อเสนอแนะเป็นระยะๆ

รายงานคณะกรรมการตรวจสอบ

สำหรับปี 2550
คณะกรรมการตรวจสอบได้รับมอบหมายภารกิจจากคณะกรรมการธนาคารในการปฏิบัติหน้าที่ต่างๆ
เป็นไปตามข้อกำหนดของตลาดหลักทรัพย์แห่งประเทศไทยและกฎหมายที่เกี่ยวข้องกับธนาคาร
โดยมุ่งเน้นการตรวจสอบ การสอบทาน ระบบการควบคุมภายในที่เพียงพอ
ระบบการบริหารการจัดการตามหลักบรรษัทภิบาลที่ดี ระบบการบริหารความเสี่ยงที่เหมาะสม
เพื่อสร้างมูลค่าเพิ่มตามวัตถุประสงค์ และเป้าหมายที่คณะกรรมการธนาคารกำหนด
ซึ่งคณะกรรมการตรวจสอบมีการประชุมเป็นประจำทุกเดือน สำหรับปี 2550 ที่ผ่านมา
คณะกรรมการตรวจสอบมีการประชุมรวม 29 ครั้ง ประธานคณะกรรมการตรวจสอบ (นายเตชะพิทย์
แสงสิงแก้ว) เริ่มเข้าประชุมเดือนพฤษภาคม-ธันวาคม 2550 รวม 14 ครั้ง กรรมการตรวจสอบ
(นาย ธาริน ทิวารี) เข้าประชุมตลอดปี 2550 รวม 29 ครั้ง กรรมการตรวจสอบ (นายชัชวาล
เอี่ยมศิริ) เริ่มเข้าประชุมเดือนสิงหาคม-ธันวาคม 2550 รวม 8 ครั้ง
อดีตประธานคณะกรรมการตรวจสอบ (ดร.พิบูลย์ ลิมประภัทร) เข้าประชุมเดือนมกราคม-พฤษภาคม
2550 รวม 15 ครั้ง อดีตกรรมการตรวจสอบ (ดร.สารสิน วีระผล)
เข้าประชุมเดือนมกราคม-พฤษภาคม 2550 รวม 14 ครั้ง
ซึ่งสาระสำคัญในการประชุมครอบคลุมเนื้อหาดังนี้

1.  พิจารณาและอนุมัติแผนงานตรวจสอบและงบประมาณประจำปีของฝ่ายตรวจสอบภายใน
    และทีมกำกับการปฏิบัติงานและสอบทานสินเชื่อ พร้อมทั้งทบทวนแนวทางปฏิบัติงาน
    และการพัฒนาบุคลากรของฝ่ายตรวจสอบภายใน
    และทีมกำกับการปฏิบัติงานและสอบทานสินเชื่อให้ทันสมัย
    สอดคล้องตามแนวทางปฏิบัติสากลและที่ธนาคารแห่งประเทศไทยกำหนด

2.  พิจารณารายงานทางการเงินให้ถูกต้องตามหลักการบัญชีที่รับรองโดยทั่วไป
    รวมทั้งการคัดเลือกเสนอแต่งตั้ง
    และเสนอค่าตอบแทนผู้สอบบัญชีของธนาคารต่อคณะกรรมการของธนาคารและผู้ถือหุ้น

3.  พิจารณาและให้ความเห็นเพิ่มเติมรายงานผลการตรวจสอบของฝ่ายตรวจสอบภายใน ทั้งงาน
    ตรวจสอบสำนัก/สาขา และสำนักงานใหญ่
    รวมทั้งงานตรวจสอบด้านเทคโนโลยีสารสนเทศและความเสี่ยงของธนาคาร

4.  พิจารณารายงานการสอบทานเงินให้สินเชื่อและภาระผูกพัน
    ตามข้อกำหนดของธนาคารแห่งประเทศไทยและระเบียบงานของธนาคาร

5.  พิจารณารายงานการตรวจสอบคุณภาพสินเชื่อ กระบวนการอำนวยสินเชื่อ รวมทั้งการปฏิบัติงาน
    ภายหลังการอนุมัติสินเชื่อของลูกหนี้ธนาคาร

6.  พิจารณารายงานการกำกับการปฏิบัติงานธุรกรรมหลักทรัพย์ในประเภทที่ธนาคารได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้เป็นไปตามที่กฎหมายกำหนด

7.  พิจารณารายงานการกำกับการนำส่งแบบรายงานการทำธุรกรรมให้สำนักงานป้องกันและปราบปรามการฟอกเงิน
    ตามพระราชบัญญัติป้องกันและปราบปรามการฟอกเงินตลอดจนรายงานการให้ข้อมูลแก่หน่วยงานทางการที่สอบถามธนาคาร

8.  พิจารณาข้อสังเกตของผู้สอบบัญชีรับอนุญาต ผู้ตรวจการธนาคารพาณิชย์
    ธนาคารแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์
    และฝ่ายตรวจสอบภายใน
    เพื่อสั่งการและติดตามให้หน่วยงานที่เกี่ยวข้องดำเนินการแก้ไขอย่างต่อเนื่องและจริงจัง

9.  ร่วมหารือและแลกเปลี่ยนข้อคิดเห็นกับฝ่ายจัดการของธนาคารและผู้สอบบัญชีรับอนุญาตเป็นครั้งคราว
    เพื่อรับทราบข้อสังเกตและแลกเปลี่ยนความคิดเห็นอย่างต่อเนื่อง

จากการปฏิบัติภารกิจของคณะกรรมการตรวจสอบที่ผ่านมา
คณะกรรมการตรวจสอบมีความเห็นว่าระบบการควบคุมภายในของธนาคารมีความเหมาะสมกับการดำเนินธุรกิจของธนาคาร
การรายงานผลการตรวจสอบของฝ่ายตรวจสอบภายใน
และทีมกำกับการปฏิบัติงานและสอบทานสินเชื่อจะรายงานตรงต่อคณะกรรมการตรวจสอบ
เพื่อสั่งการให้มีการปรับปรุงแก้ไขอย่างจริงจัง พร้อมทั้งติดตามการแก้ไขตามข้อเสนอแนะเป็นระยะๆ

(นายเตชะพิทย์ แสงสิงแก้ว)

ประธานคณะกรรมการตรวจสอบ